Коми Республикаса Юралысь Вячеслав Гайзер вöзйис йöзöдны 2011 восö – Кага воöн.

Республикаса Юралысь татшöм вöзйöмöн шыöдчис Коми Республикаса аньяслöн XV юбилейнöй чукöртчöм вылын, мый заводитчис талун Сыктывкарын да мый сиöма Россияын аньяслöн öтмунöмлы 90 волы. «Миян уджлöн медшöр могыс – лöсьöдны миян страналысь, миян республикалысь аскиалунсö. А миян аскиалуныс – тайö миян челядь. Лоö кö примитöма решение, ми регыдъя кадöн нуöдам колана удж, медым лöсьöдны талы лöсялана нормативнöй подув да йöзöдны локтан во вылö миян уджын буретш Семьясö да Челядьдырсö верктуйясöн», – висьталiс Вячеслав Гайзер.

Республикаса Юралысь пасйис ыджыд тöдчанлунсö аньяслöн котырлысь да шуис, мый öтйöза организациялöн унджык вöзйöмыс да водзмöстчöмыс петкöдчöны федеральнöй законодательствоын, а «аньяс котырлöн» ичöт грантъяслöн быдвося конкурс лоис збыль отсöгöн гражданскöй водзмöстчöмъяслы. Збыль вылö тöдчанаöн лоисны «Коми Республикаса аньяслöн котыр» дiнму организациялöн уна проект – челядьöс нартитöмын мониторинг кузя, семейнöй клубъяс котыртöм кузя, керка йöръясын челядьлысь шойччöм котыртöм кузя.

Вячеслав Гайзер вöзйис аньяс котырлöн делегатъяслы торйöн видзöдлыны государственно-частнöй партнёрство юкöнын российскöй да республиканскöй законодательство вылö, медым сы подув вылын бурджыка збыльмöдны проектъяс, да эскöдiс, мый «аслас боксянь Коми Республикаса Веськöдлан котыр дась веськöдны аньяслöн öтйöза организациялысь вынйöрсö медся тöдчана социальнöй могъяс олöмö пöртöм вылö».